tartuNLP/wikipedia-smugri-20251201 huggingface dataset:
Jess Margera

Jesse Phillip "Jess" Margera (s. 28. elokuuta 1978 West Chester, Pennsylvania) on yhdysvaltalainen muusikko. Hän soittaa rumpuja CKY -yhtyeessä. Jess Margera on Bam Margeran veli, Phil Margeran ja April Margeran poika.
Max-Morlock-Stadion

Stadion Nürnberg (tunnettu myös nimellä Franken-Stadion, Grundig Stadion) on vuonna 1928 valmistunut jalkapallostadion Nürnbergissä, Saksassa. Ennen vuotta 1991 se tunnettiin nimellä "Städtisches Stadion". Maaliskuusta 2006 lähtien stadionin virallinen nimi on ollut "easyCredit-Stadion" saksalaisen norisbank AG:n vuokrattua nimioikeudet. 2. Bundesliigassa pelaava 1. FC Nürnberg pelaa kotiottelunsa stadionilla.
Stadion uusittiin vuoden 2006 jalkapallon MM-kilpailuja varten vuosina 2003–2005. Kunnostaminen maksoi 56 miljoonaa euroa ja nosti stadionin yleisökapasiteetin 47 559 katsojaan.
MM-kilpailuissa Franken-Stadion-nimellä esiintyvällä stadionilla pelattiin viisi ottelua: neljä alkusarjaottelua ja yksi ensimmäisen pudotuspelikierroksen ottelu.
Gerald Asamoah

Gerald Asamoah (s. 3. lokakuuta 1978 Mampong, Ghana) on saksalainen ghanalaissyntyinen jalkapalloilija.
Asamoah syntyi Ghanassa, mutta muutti Saksaan vuonna 1990. Vuonna 1994 saksalainen Bundesliiga-seura Hannover 96 otti Asamoahin joukkueeseensa ja 79 ottelussa hän teki 29 maalia. Viisi vuotta myöhemmin hän siirtyi toisen Bundesliiga-seuran FC Schalke 04:n riveihin. Hänen hyvät otteensa jatkuivat myös siellä ja vuonna 2001 hän sai kutsun Saksan jalkapallomaajoukkueeseen. Sitä kautta hän pääsi aina vuoden 2002 MM-kilpailuihin asti, jossa hän voitti hopeaa Saksan joukkueen kanssa. Hänet valittiin myös seuraaviin MM-kotikisoihin 2006, joissa Saksa voitti pronssia.
Myöhemmin Asamoah on edustanut St. Paulia ja Greuther Fürthiä. Hän pelasi Saksan maajoukkueessa 43 ottelua ja teki niissä kuusi maalia.
Ari Heikkinen (poliitikko)

Ari Eelis Heikkinen (s. 20. toukokuuta 1964 Siilinjärvi) on vihreiden pitkäaikainen valtakunnan tason vaikuttaja. Heikkinen on toiminut vuodesta 2011 lähtien Oulun kaupungin hallintojohtajana ja on aiemmin ollut muun muassa vihreiden puoluesihteerinä vuosina 1997–2007 ja oikeusministeri Tuija Braxin erityisavustajana.
Heikkinen aloitti poliittisen toiminnan 1980-luvulla Jyväskylän yliopiston ylioppilaskunnassa. Hän on ollut mukana Kalevi Kivistön presidentinvaalikampanjassa 1988 ja toiminut Rauhanpuolustajissa. Lisäksi hän on ollut vihreiden ehdokkaana europarlamentti-, eduskunta- ja kunnallisvaaleissa.
Orange County Choppers

Orange County Choppers (OCC) on kustomoituja moottoripyöriä valmistava yhdysvaltalainen yhtiö, jonka perustivat vuonna 1999 Paul Teutul Sr. ja Paul Teutul Jr. Yhtiö tuli kuuluisaksi tosi-TV -sarjan American Chopperin avulla, joka alkoi vuonna 2002.
Yhtiö sijaitsee Orangen piirikunnassa, New Yorkissa ja se sekoitetaan usein Kaliforniassa sijaitsevaan samannimiseen piirikuntaan.
Perheyhtiö on alun perin 1970-luvulla perustettu metallialan yritys Orange county ironworks. 1990-luvulla Paul Teutul Sr. rupesi valmistamaan sivutoimena moottoripyöriä ja vuonna 1999 hän perusti Orange County Choppersin.
Venäjän laivasto

Venäjän merivoimat, virallisesti Venäjän federaation merisotalaivasto () on Venäjän asevoimien puolustushaara. Laivaston alusten kansainvälinen tunnus on ”RFS” - ”Russian Federation Ship” eli Venäjän federaation alus. Venäjän laivasto muodostettiin 1991 neuvostolaivaston lakkautuksen jälkeen.
Venäjän laivasto omistaa suurimman osan vanhasta neuvostolaivastosta, joka tällä hetkellä koostuu Pohjoisesta laivastosta, Tyynenmeren laivastosta, Mustanmeren laivastosta, Itämeren laivastosta, Kaspian lippueesta, laivaston ilmavoimista, merijalkaväestä ja rannikkotykistöstä.
Historia.
Venäjän federaation laivasto (1991-).
Neuvostoliiton valtion hajotessa, rajallisten taloudellisten voimavarojen rajoissa keskityttiin säilyttämään neuvostoajalta säilyneet laivasto-osastot Pohjoinen laivasto, Venäjän Tyynenmeren laivasto, Venäjän Mustanmeren laivasto, Itämeren-laivasto ja Laivaston ilmajoukot. Venäjän laivaston alusten ja henkilöstön määrä romahti täysin 1990-luvulla. Harjoittelu ja valmius kärsivät vakavasti. Vuonna 1995 vain kaksi ohjussukellusvenettä kerrallaan oli toimintavalmiudessa Pohjoisessa ja Tyynenmeren laivastossa..
Vähäiseen laivanrakennustoimintaan kuuluivat sukellusveneet, dieselkäyttöiset Lada-luokan sukellusveneet (St. Petersburg-luokka) ja ydinkäyttöiset Graney-luokan (Severodvinsk-luokka) veneet. Myös uutta Borei-luokan ohjussukellusvenettä alettiin rakentaa 1996, mutta rakennustyö venyi yli vuosikymmenen mittaiseksi.
Venäjän laivastossa tapahtui vakava onnettomuus sukellusvene Kurskin upotessa Murmanskin edustalla vuonna 2000. Myöhemmin vuonna 2001 aloitettiin laivanrakennusohjelma. 
Venäjän laivasto järjesti ensimmäisen laajan Atlantin harjoituksensa viiteentoista vuoteen tammikuussa 2008. Siihen osallistuivat lentotukialus Admiral Kuznetsov, Mustanmeren laivaston lippulaiva Slava-luokan ohjusristeilijä Moskva ja Udaloi-luokan hävittäjät Admiral Levtšenko ja Admiral Tšabanenko apualusten lisäksi sekä noin 40 lentokonetta, ml. Tu-95 ja Tu-160-pommittajia.
Venäjän ja Ukrainan kiista Mustanmeren laivastosta ratkesi huhtikuussa 2010, kun Ukrainan uusi presidentti sopi tukikohdan vuokran jatkamisesta 25 vuodella maakaasutoimituksia vastaan.
Venäjän suunnitelmissa on nostaa laivasto alennustilastaan.
Vuonna 2001 aloitettiin ensimmäisen uuden projekti 20380 -sarjan häivekorvetin (Stereguštši) rakennus. Kyseessä on suurehko rannikkovesien partiointiin tarkoitettu alus. Alus otettiin käyttöön 2007, jolloin oli jo aloitettiin neljän lisäaluksen rakennus. Kaikkiaan aluksia on tarkoitettu hankittavaksi ainakin 20.
Helmikuussa 2006 aloitettiin uuden ohjusfregatin rakennus. Myös projekti 22350 -aluksia (Admiral Groškov) on tarkoitus rakentaa 20.
Vuonna 2009 Venäjä ilmoitti harkitsevansa ranskalaisen Mistral-luokan alusten hankintaa. Kyseiset alukset edustavat täysin uudenlaista alustyyppiä Venäjän laivastossa.
Laajennusohjelmaan kuuluu kuuden lentotukialusryhmän vahvuus vuoteen 2020 mennessä. Näistä kolme sijoitetaan Pohjoiselle jäämerelle ja kolme Tyynellemerelle.
Tukikohdat.
"Lähde:"
Jamaikan lippu

Jamaikan lippu on Jamaikan tunnus, joka otettiin käyttöön maan itsenäistymispäivänä 6. elokuuta 1962.
Lipussa on kolmea väriä: vihreä, kullankeltainen ja musta. Nämä ovat panafrikkalaisia värejä. Musta symboloi jamaikalaisten voimaa ja luovuutta; keltainen symboloi auringonvaloa sekä maan luonnonrikkauksia; vihreä symboloi toivoa tulevaisuuden suhteen ja maatalouden rikkautta.
Aiemmin lipun väreille annettiin selitys, jonka mukaan musta kuvaisi kansan koettelemuksia, keltainen aurinkoa ja vihreä maan vehreää luontoa. Lipun väreihin liitettiin usein lause: "Koettelemuksia on, mutta aurinko paistaa ja luonto viheriöi."
Monacon Grand Prix 2006

Monacon Grand Prix 2006 (virallisesti Formula 1 Grand Prix de Monaco 2006) oli Formula 1 -kauden 2006 seitsemäs osakilpailu, joka ajettiin 28. toukokuuta Monacon katuradalla Monacossa.
Kilpailuun paalupaikalta lähti Renault'n Fernando Alonso, koska Ferrarin Michael Schumacherin aika-ajosuoritus hylättiin, kun tuomaristo katsoi Schumacherin pysähtyneen tahallisesti radan toiseksi viimeiseen mutkaan hidastamaan muiden viimeisiä aika-ajokierroksia viimeisen (kolmannen) aika-ajo-osan loppuhetkillä. Ferrarin aika-ajot eivät menneet muutenkaan putkeen, kun toinen Ferrari-kuljettaja Felipe Massa ajoi seinään aika-ajojen ensimmäisellä osalla, ennen kuin hän ehti ajaa yhtäkään aikakierrosta.
Kilpailun voitti Fernando Alonso, toiseksi tuli neljännestä lähtöruudusta aloittanut Juan Pablo Montoya ja kolmanneksi seitsemännestä lähtöruudusta aloittanut David Coulthard, jonka Red Bull -tallille palkintosijoitus oli kaikkien aikojen ensimmäinen.
Kheiron

Kheiron (, ) on kreikkalaisessa mytologiassa Thessaliassa asuva viisas kentauri. Hän opetti monia ihmissankareita, kuten Akhilleusta ja Heraklesta. Kheiron on tunnettu viisaudestaan, lempeydestään ja lääkintätaidoistaan.
Toisin kuin muut kentaurit, jotka polveutuivat kuningas Iksionista, Kheiron oli titaani Kronoksen ja erään merenneidon poika. Täten hän myös oli ylijumala Zeuksen velipuoli. Hevosmaiset piirteensä hän oli saanut siitä, että Kronos oli lähestynyt hänen äitiään hevosen olomuodossa.
Khreiron oli muista kentaureista poiketen viisas ja hyväluonteinen. Koulutuksensa hän sai tieteiden ja taiteiden jumala Apollonilta ja metsästyksen jumalatar Artemiilta. Hänet tunnettiin taidoistaan ​​metsästyksen, lääketieteen, musiikin ja ennustamisen alalla. Hän oli myös erinomainen lyyransoittaja. Kheiron asusti muiden kentaurien tapaan Pelion-vuorella. Siellä hän myös opetti Kreikan suurimpia sankareita, kuten Heraklesta, Nestoria, Iasonia, Theseusta, Odysseusta ja monia muita. Juuri Kheiron opetti Peleukselle miten saada itselleen nereidi Thetiksen. Peleuksen ja Thetiksen poika Akhilleus annettiinkin Kheironin kasvatettavaksi. "Argo"-laivan argonautit saivat häneltä kalenterin.
Apollon uskoi poikansa Asklepioksen Kheironin vastuulle. Kun kentauri palasi kotiinsa kantaen vauvaa, hänen tyttärensä Okyroe tuli häntä vastaan, ja lapsen nähdessään puhkesi ennustamaan kunniaa, joka hänen oli määrä saavuttaa. Asklepios sai Kheironilta kaiken lääketieteellisen osaamisensa. Asklepioksesta tuli aikuisena tunnettu lääkäri, ja kerran hän onnistui jopa herättämään kuolleita henkiin. Haades paheksui tätä, ja Zeus hänen pyynnöstään iski rohkeaa lääkäriä salamalla ja tappoi hänet. Lopulta Asklepios nousi lääkintätaidon jumalaksi.
Toisin kuin muut kentaurit, Kheiron kuului kuolemattomiin. Hänen kohtalokseen koitui kuitenkin äkkipikainen Herakles, joka ampui vahingossa opettajaansa Hydran vereen kastetulla myrkkynuolella. Kheironin tuskat olivat niin valtaisia, että hän rukoili Zeukselta kuolemaa. Zeus korotti Kheironin kuoltua hänet tähtitaivaalle Jousimiehen tähdistöksi.
Syytetty (elokuva)

Syytetty () on vuonna 1988 ensi-iltansa saanut yhdysvaltalainen 
draamaelokuva, jonka on ohjannut Jonathan Kaplan. Elokuvan pääosissa esiintyvät Jodie Foster ja Kelly McGillis. Foster voitti roolisuorituksestaan parhaan naispääosan Oscar-palkinnon ja Golden Globen parhaasta naispääosasta draamaelokuvasta. Lisäksi hän oli ehdolla Bafta-palkinnon saajaksi.
Taustaa.
Elokuva perustuu tositapahtumiin, vuonna 1983 tapahtuneeseen joukkoraiskaukseen, jonka uhri oli 21-vuotias Cheryl Araujo (1961–1986). "Syytetty" on historiallinen elokuva, sillä raiskauksen uhri asetetaan siinä ensimmäistä kertaa tapahtumien keskipisteeksi.
Juoni.
Elokuva kertoo työluokan naisesta Sarah Tobiasista, jolla on kevytkenkäinen maine. Eräänä iltana baarissa ryhmä humalaisia baarin kanta-asiakkaita raiskaa hänet joukolla muiden katsellessa. Piirisyyttäjä Kathryn Murphy (McGillis) ottaa hoidattavakseen raiskausjutun, ja oikeudenkäynti osoittaa, että vaikka raiskausillan aikana olisi ollut vaikka kuinka paljon seksuaalista jännitettä ja härnäämistä, humalaiset kanta-asiakkaat ovat silti syyllisiä sekä raiskaukseen että siihen yllyttämiseen. Realistisesti kuvattu raiskaus nähdään vasta elokuvan lopussa, kun katsojien myötätunto on saatu Sarahin puolelle.
Vastaanotto.
Teattereissa "Syytetystä" tuli huomattava menestys, ja se tuotti moninkertaisesti budjettinsa verran.
"Video-oppaassa" vuodelta 1994 Kati Sinisalo arvioi "Syytetyn" jäävän kaavamaiseksi oikeussalidraamaksi elokuvan tärkeästä kysymyksenasettelusta huolimatta. Hän antoi elokuvalle kolme tähteä viidestä, mikä vastaa sanallista arviota ”hyvä”.
Deutsche Bank Park

Deutsche Bank Park (aiemmin Commerzbank-Arena), tunnettu myös nimellä "Waldstadion", on jalkapallostadion Frankfurtissa, Saksassa. Se on Bundesliigaseura Eintracht Frankfurtin kotistadion.
Waldstadion avattiin vuonna 1925 ja toisen maailmansodan aikana sitä käytettiin myös poliittisten puheiden pitopaikkana. Stadion on kuitenkin nykyään lähes kokonaan uusittu lähinnä vuoden 2006 jalkapallon MM-kilpailuita varten. Uusitulle stadionille mahtuu kansallisten sarjojen jalkapallo-otteluihin 52 300 katsojaa. Bundesliigan otteluiden lisäksi muun muassa Maanosaliittojen Cupin finaali vuonna 2005 pelattiin stadionilla. 
Toukokuusta 2005 aina kesäkuuhun 2020 saakka stadion on toiminut nimellä Commerzbank-Arena saksalaisen Commerzbank AG:n vuokrattua nimioikeudet itselleen. Heinäkuusta 2020 alkaen stadionin virallinen nimi on ollut "Deutsche Bank Park". Nykyinen sopimus on nimestä on voimassa vuoden 2027 kesäkuun loppuun saakka.
Vuoden 2006 jalkapallon MM-kilpailuissa "FIFA WM-Stadion Frankfurt" -nimellä toimineella stadionilla pelattiin viisi ottelua. Neljä näistä oli alkulohko-otteluita ja yksi puolivälieräottelu.
Kasey Keller

Kasey Keller (s. 29. marraskuuta 1969 Olympia, Washington, Yhdysvallat) on yhdysvaltalainen jalkapallomaalivahti. Hän pelaajauransa viimeinen seura oli MLS-joukkue Seattle Sounders.
Ura.
Keller pelasi college-aikanaan Portlandin yliopiston joukkueessa. Hänen ensimmäinen maaottelunsa oli Kolumbiaa vastaan 4. helmikuuta 1990. 1990 MM-kisojen jälkeen Keller hän siirtyi Englantiin Millwalliin, jossa hän pelasi 178 sarjaottelua vuosina 1992–1996. Vuosina 1996-1999 hän pelasi Valioliigan Leicester Cityssä, jossa hän oli voittamassa Englannin liigacupia vuonna 1997.
Keller valittiin Yhdysvaltain vuoden jalkapalloilijaksi vuosina 1997, 1999 ja 2005. Kaudeksi 1999–2000 Keller siirtyi espanjalaiseen Rayo Vallecanoon, josta palasi elokuussa 2001 Valioliigaan, tällä kertaa Tottenhamiin. Marraskuussa 2004 hänet lainattiin Southamptoniin, jossa ehti pelata kuitenkin vain neljä peliä ennen siirtymistään tammikuussa 2005 Saksan Bundesliigan Borussia Mönchengladbachiin ilmaisella siirrolla sarjan talvitauon aikana.
Kauden 2007–2008 Keller pelasi jälleen Englannissa Fulhamin joukkueessa, minkä jälkeen hän palasi kotiseudulleen Washingtonin osavaltioon ja teki sopimuksen Seattle Soundersin kanssa.
Keller on pelannut MM-kilpailuissa vuosina 1990, 1998, 2002 ja 2006. Hän pelasi myös vuosien 1996 ja 2000 olympialaisissa. Kaikkiaan hän pelasi 102 maaottelua, viimeisen vuonna 2007.
Ari Tegelberg

Ari Tegelberg (21. huhtikuuta 1963 Kajaani – 29. helmikuuta 2000) oli suomalainen jalkapalloilija, pelipaikaltaan hyökkääjä. Tegelberg pelasi vuosina 1987–1997 11 kautta Veikkausliigassa, joista kymmenen Rovaniemen Palloseurassa ja yhden Helsingin Jalkapalloklubissa (kaudella 1995). Sitä ennen hän edusti Kajaanin Hakaa. Vuoden 1997 jälkeen Tegelberg jatkoi uraansa alasarjoissa, muun muassa Oulun Tervareissa.
Tegelberg pelasi kaikkiaan 270 pääsarjaottelua ja teki niissä 84 maalia. Ari Tegelberg on 81 maalillaan RoPS:n kaikkien aikojen toiseksi paras maalintekijä SM-sarjassa. Hän on myös harvoja pelaajia, jotka ovat tehneet kaksi hattutemppua saman kauden aikana. Tegelberg teki kaksi hattutemppua kaudella 1994. Muut tähän pystyneet pelaajat ovat Jari Niemi (2000), Petteri Kaijasilta (2002), David Carlsson (2005) ja Paulus Roiha (2008), sekä Ismo Lius (1992) (3 kertaa). Tegelberg esiintyi Suomen A-maajoukkueessa 15 kertaa vuosina 1988–1992.
Tegelberg kuoli 36-vuotiaana auto-onnettomuudessa talvella 2000.
VisiCalc

VisiCalc oli ensimmäinen henkilökohtaiselle tietokoneelle kehitetty taulukkolaskentaohjelma. Se oli aikansa läpimurtosovellus, ja se vaikutti merkittävästi mikrotietokoneiden yleistymiseen yrityskäytössä.
VisiCalc sai alkunsa Harvardissa vuonna 1978. VisiCalcin kehittivät Dan Bricklin ja Bob Frankston. Ensimmäinen versio julkaistiin Apple II:lle vuonna 1979.
VisiCalc synnytti suuren kysynnän Apple II -tietokoneelle, jota oli aiemmin pidetty vain harrastelijoiden leluna. Steve Jobsin mukaan Apple II -kone saavutti menestyksensä Visicalcin ansiosta. Sittemmin VisiCalc ja Apple II jäivät Lotus 1-2-3:n ja IBM-yhteensopivien koneiden varjoon.
Myöhemmin ohjelmisto julkaistiin myös 8-bittisille Atari-koneille, Commodore PETille sekä IBM PC:lle.
Geochelone

Geochelone on maakilpikonnien heimoon kuuluva kilpikonnasuku.
Lajit.
Sukuun kuuluu kaksi elossa olevaa lajia:
Wycliffe Raamatunkääntäjät

Wycliffe Raamatunkääntäjät ry (WRK, ) on suomalainen tunnustustenvälinen, erityisesti raamatunkäännös- ja lukutaitotyöhön keskittyvä lähetysjärjestö, joka on osa kansainvälistä yli sadan jäsenjärjestön muodostamaa Wycliffe Global Alliance -verkostoa ja toimii läheisessä yhteistyössä SIL Internationalin kanssa. Järjestö on nimetty englantilaisen uskonpuhdistajan John Wycliffen mukaan, joka käänsi ensimmäisenä Raamatun englanniksi 1300-luvulla. Järjestön perusti yhdysvaltalainen Cameron Townsend 1930-luvulla.
Suomessa Wycliffe Raamatunkääntäjien toiminta alkoi vuonna 1972. Se on solminut virallisen yhteistyösopimuksen seuraavien suomalaisen lähetysjärjestön tai kirkkokunnan kanssa: Suomen Evankelisluterilainen Kansanlähetys, Suomen Vapaakirkko, Suomen Lähetysseura, Lähetysyhdistys Kylväjä, Fida International, Suomen Baptistikirkko, Svenska Lutherska Evangeliföreningen i Finland sekä Suomen Luterilainen Evankeliumiyhdistys. Lisäksi virallisina yhteistyökumppaneina toimivat Suomen Pipliaseura sekä opetushallitus ja ulkoministeriön kansalaisjärjestöyksikkö. Wycliffe Raamatunkääntäjät tekee yhteistyötä muiden raamatunkäännöstyössä olevien järjestöjen, kuten Raamatunkäännösinstituutin, kanssa järjestäen raamatunkäännöskoulutusta käännöstyössä mukana oleville.
Raamatunkäännöstyötä tehdään vuoden 2019 tilastojen mukaan 2 617 kieliyhteisön parissa 161 maassa - kaikissa maanosissa. Wycliffe-järjestöperhe on erikoistunut raamatunkäännös-, kielentutkimus- ja lukutaitotyöhön ja toimii myös kehitysyhteistyön parissa. Wycliffe-järjestöt edistävät kieliyhteisöiden mahdollisuuksia omalla kielellään. Raamatun kääntäminen on tässä suuressa roolissa. Äidinkielistä seurakuntaa edistäviä hankkeita toteutetaan yhdessä kansallisten yhteistyötahojen kanssa. Vuoden 2019 lopussa arvioitiin, että maailmassa on vielä noin 2 115 vähemmistökieltä (171 miljoonaa kielen puhujaa), joilla kielityön aloittaminen olisi tarpeellista. Lukutaito omalla äidinkielellä on kaikkien yhtäläinen oikeus ja antaa paremmat mahdollisuudet edetä elämässä. 
Suomalaisia on Wycliffe Raamatunkääntäjien kautta raamatunkäännöstyössä on noin 40, mutta lisäksi suomalaisia toimii muiden Wycliffe-järjestöjen alaisuudessa. Wycliffe Raamatunkääntäjät työskentelee myös lukutaidon ja kielenkehityksen parissa ja toteuttaa äidinkielisen oppimisen hankkeita yhdessä kansallisten yhteistyöjärjestöjen kanssa.
Liebherr T 282B

Liebherr T 282B oli aiemmin kooltansa maailman suurin kuorma-auto. Tämän tittelin siltä vei Caterpillarin isompi vastaava 797B. Valmistus aloitettiin vuonna 2004. Liebherr on saksalainen yhtiö, joka valmistaa kaikenlaisia maansiirto-alan laitteita.
T 282B:n omamassa on 252 tonnia ja kantavuus 363 metristä tonnia, joten ajoneuvon työpainoksi kuormattuna tulee n. 652 metr.tonnia. Se on 14,5 metriä pitkä ja 7,4 metriä korkea. Sen moottori tuottaa 3 650 hevosvoimaa. Huippunopeus on 65 km/h. Laite maksaa n. 3,5 miljoonaa dollaria.
Claudio Reyna

Claudio Reyna (s. 20. heinäkuuta 1973 Livingston, New Jerseyn osavaltio, Yhdysvallat) on yhdysvaltalainen entinen jalkapalloilija. Hän toimi Yhdysvaltain maajoukkueen kapteenina ja on yksi maan tunnetuimmista jalkapalloilijoista. Keskikentällä pelanneen Reynan viimeinen seura oli Yhdysvaltain MLS-liigan Red Bull New York, johon hän siirtyi tammikuussa 2007 pelattuaan edelliset kymmenen vuotta Euroopassa. Hän lopetti uransa kesällä 2008.
Reyna pelasi opiskeluaikoinaan jalkapalloa Virginian yliopiston joukkueessa, jossa hän voitti Hermann Trophyn vuonna 1993 ja Missouri Athletic Clubin vuoden pelaajan palkinnon vuosina 1992 ja 1993. Kaudeksi 1995–1996 hän siirtyi Saksan Bundesliigan Bayer Leverkuseniin, jossa ei kuitenkaan saanut paljoa peliaikaa. Kaudet 1997–1999 Wolfsburgissa olivat menestyksekkäämpiä ja Wolfsburgissa hänestä tuli ensimmäinen yhdysvaltalainen eurooppalaisen suurseuran kapteeni. Tämän jälkeen Reyna siirtyi Skotlannin valioliigan Rangersiin, jossa hän pelasi lähes kolme vuotta (tammikuusta 1999 joulukuuhun 2001) ennen siirtymistään Englannin Valioliigan Sunderlandiin.
Lokakuussa 2002 Reyna loukkasi polvensa eturistisiteen ja vamma piti hänet pois kentiltä suurimman osan kaudesta 2002–2003. Kauden jälkeen Sunderland myi Reynan Manchester Cityyn, jossa vammat haittasivat häntä alkukaudesta, mutta kauden loppupuolella hän oli mukana avauskokoonpanossa. Hän pelasi Cityssä tammikuuhun 2007 saakka.
Reynan ensimmäinen maaottelu oli 15. tammikuuta 1994 Norjaa vastaan. Ensimmäinen maajoukkuemaali syntyi Moldovaa vastaan 20. huhtikuuta 1994. Kaikkiaan Reyna pelasi 112 maaottelua, joissa hän teki kahdeksan maalia. Reyna valittiin vuoden 1994 MM-kilpailuihin, mutta silloin hän ei pystynyt pelaamaan loukkaantumisen takia. Reyna pelasi MM-kilpailuissa 1998, 2002 ja 2006. Vuonna 2002 hän johti joukkueensa puolivälieriin, joissa Yhdysvallat hävisi Saksalle maalein 1–0. Reyna kuului Yhdysvaltain joukkueeseen myös vuoden 1996 olympialaisissa.
Pellinki

Pellinki () on kylä ja pieni ryhmä saaria Porvoon saaristossa noin 30 kilometrin päässä Porvoon keskustasta. Ympärivuotisia asukkaita on noin 260, joista 95 % on ruotsinkielisiä. Varhaisin Pellingin saaristoa koskeva tieto on Ruotsin kuningas Kaarlen Pellingissä kirjoittama kirje vuodelta 1411 Viipurin linnan komentajalle. Asutus pääsaarille oletetaan tulleen vuosien 1000 ja 1250 välillä. Pellingin saareen kulkee lossi ja linja-autovuoro.
Constantine

Constantine () on kaupunki Algerian pohjoisosassa. Constantinen asukasluku on noin 415 000 (2022), ja se on maan kolmanneksi suurin kaupunki. Constantinesta on matkaa rannikolle 80 kilometriä. Kaupunki on nimetty Konstantinus Suuren mukaan, ja kaupungin alkuperäinen nimi oli Cirta. Constantinessa on vuonna 1969 perustettu yliopisto.
Constantinessa vallitsee välimerenilmasto. Lämpimintä on heinä- ja elokuussa, jolloin päivän keskilämpötila vaihtelee 18 ° ja 34 °C:n välillä. Viileintä on tammikuussa, jolloin päivän keskilämpötila vaihtelee 2 °C:n ja 11 °C:n välillä. Suurimmat sateet saadaan syyskuun ja toukokuun välisenä aikana. Kesäkuun ja elokuun välisenä aikana sataa alle 40 millimetriä. Vuosittainen sadanta on noin 540 millimetriä.
Tomáš Ujfaluši

Tomáš Ujfaluši (s. 24. maaliskuuta 1978 Rýmařov) on tšekkiläinen jalkapalloilija. Hän on pelipaikaltaan puolustaja. Ujfaluši pelasi kotimaassaan SK Sigma Olomoucissa vuodet 1997–2000 ja siirtyi sitten Saksan Bundesliigaan Hamburger SV:hen kausiksi 2001–2004. Vuoden 2004 EM-kisojen jälkeen Ujfaluši siirtyi Serie A:n ACF Fiorentinaan, jossa hän pelasi kaikkiaan neljä kautta. Ujfaluši siirtyi heinäkuussa 2008 espanjalaiseen Atlético Madridiin, ja vuosina 2011–2013 hän kuului turkkilaisen Galatasarayn miehistöön ennen paluutaan kotimaahan ja uransa lopettamista.
Ujfaluši pelasi Tšekin maajoukkueen avauskokoonpanon pelaajana EM-kisoissa 2004, MM-kisoissa 2006 ja kapteenina EM-kisoissa 2008. Vuonna 2004 hän pelasi täyden ajan kaikissa muissa otteluissa paitsi merkityksettömässä viimeisessä alkulohko-ottelussa, vuonna 2006 hänet ajettiin ulos Tšekin toisessa ottelussa Ghanaa vastaan, joten hän ei päässyt joukkueensa kolmanteen otteluun, ja vuoden 2008 kisoissa hän pelasi Tšekin kaikki kolme ottelua alusta loppuun. Parhaiten Tšekki menestyi EM-kisoissa 2004, joissa se selvisi välieriin. Kaikkiaan Ujfaluši pelasi 78 maaottelua ja teki niissä kaksi maalia.
Upper East Side

Upper East Side on kaupunginosa Manhattanilla Yhdysvaltain suurimmassa kaupungissa, New Yorkissa, lähellä Central Parkia. Sitä halkovat Fifth Avenue, Madison Avenue, Park Avenue, Lexington Avenue, Third Avenue, Second Avenue, First Avenue ja York Avenue. Kaupunginosa on kooltaan noin viisi neliökilometriä, ja se tunnetaan erityisen varakkaana alueena, sillä monet siellä sijaitsevat asunnot ovat Yhdysvaltain kalleimpien joukossa.
Upper East Sidella sijaitsee monia maailmankuuluja museoita kuten Metropolitan Museum of Art, Solomon R. Guggenheim Museum, Whitney Museum Of American Art ja Frick Collection. Erityinen museoiden keskittymä löytyy Fifth Avenuelta, missä on muutaman korttelin pituinen "Museum Mile" eli museomaili.
Upper East Side on myös tunnettu monista elokuvista ja tv-sarjoista kuten "Gossip Girlistä", jonka tapahtumat sijoittuvat pääosin Upper East Sidelle.
Will Ferrell

John William ”Will” Ferrell (s. 16. heinäkuuta 1967 Irvine, Kalifornia) on yhdysvaltalainen koomikko ja näyttelijä.
Elämä ja ura.
Ferrell syntyi Kaliforniassa vuonna 1967. Hän kävi Etelä-Kalifornian yliopistoa ja luki liikuntatiedon tutkinnon. Sen jälkeen hän työskenteli urheiluselostajana kaapelitelevisiossa. Kiinnostuttuaan näyttelemisestä Ferrell alkoi ottaa näyttelytunteja ja liittyi Groundlings-nimiseen losangelesilaiseen komediaryhmään. Se johti kiinnitykseen television "Saturday Night Live" -sketsiohjelmassa.
Näyteltyään joitain sivuosia komediaelokuvissa, kuten "Old School" (2003), Ferrell teki läpimurtonsa vuoden 2003 komediassa "Elf" ja sitä seuranneessa uutistenlukijasta kertovassa elokuvassa "" (2004). Sitä on seurannut sarja menestyskomedioita. Ferrell on näytellyt myös televisiosarjoissa kuten "Konttori" ja "Eastbound &amp; Dawn".
Samuel Kuffour

Samuel Osei "Sammy" Kuffour (s. 3. syyskuuta 1976 Kumasi, Ghana) on nigerialais-ghanalainen entinen jalkapalloilija. Hän oli aktiiviaikanaan pelipaikaltaan puolustaja. 
Kuffour tuli Eurooppaan vuonna 1991, jolloin hän solmi sopimuksen Torino FC:n kanssa. Tämän jälkeen hän pelasi yli 10 vuotta Saksan Bundesliigassa: 1993-1995 ja 1996-2005 Bayern Münchenissä sekä kauden 1995-1996 1. FC Nürnbergissä. 
Heinäkuussa 2005 Kuffour siirtyi pelaamaan Italiaan. Ensimmäisen kautensa hän pelasi AS Romassa ja siirtyi sitten AS Livornoon. Heinäkuussa 2007 Kuffour palasi takaisin Roomaan josta siirtyi Hollantiin AFC Ajaxin riveihin tammikuussa 2008. Sopimus Ajaxin kanssa päättyi saman vuoden kesäkuussa. Ajaxissa ollessaan Kuffour pääsi vain kahdessa ottelussa vaihdosta kentälle. 
Huhtikuussa 2009 Kuffour palasi vielä lähes vuoden poissaolon jälkeen viheriölle, tällä kertaa kotimaansa Ghanan sarjassa pelaavan Assante Kotokon paidassa. Lokakuussa 2009 Kuffour lopetti uransa.
Kuffour on pelannut Ghanan olympiajoukkueessa 1992 ja 1996. Barcelonassa 1992 hän oli voittamassa pronssia. Kuffour valittiin Ghanan vuoden 2006 MM-kisajoukkueeseen.
Orvokki Itä

Orvokki Itä oli Reino Helismaan ja Toivo Kärjen yhteisesti käyttämä salanimi. Nimi on Helismaan keksimä anagrammi Toivo Kärjestä. Orvokki Idän nimissä tehdyissä lauluissa sanoittajana oli aina Helismaa, säveltäjänä Kärki, poikkeuksena kappale ”Lintu merellä”, jonka myös sävelsi Helismaa. Tunnetuimpia Orvokki Itä -nimellä kirjoitettuja kappaleita ovat muun muassa ”Sinun silmiesi tähden” ja ”Täysikuu”. Nimimerkki oli Helismaan tunnetuin.
Aluksi salanimi oli käytössä Helismaalla, myöhemmin myös Kärki alkoi käyttää sitä. Kärki käytti nimeä ensimmäisen kerran vuonna 1953 laulussa ”Niin kauan siitä on” ja viimeiseksi kappaleella ”Neljä ruusua” vuonna 1960. Hän käytti nimeä kaikkiaan 22 kappaleessa.
Nimimerkillä kirjoitetut kappaleet eivät olleet mitään tiettyä tyyppiä. Osa kappaleista oli käännöskappaleita, joihin Helismaa kirjoitti salanimellä suomenkieliset sanat.
Valikoitu luettelo nimimerkillä kirjoitetuista kappaleista.
Käännöskappaleissa on mainittu vain sanoittaja, mutta alkujaan suomalaisissa kappaleissa myös säveltäjä.
Ansião

Ansião on Portugalin kunta Leirian piirissä Centron hallintoalueella. Sen pinta-ala on noin 176 neliökilometriä ja väkiluku 11 930 (vuonna 2024). Kunnan väestötiheys on siten 68 asukasta neliökilometrillä.
Ansiãon pormestari on António José Vicente Domingues. Kunnan juhlapäivä on 29. toukokuuta.
Maailmankieli

Maailmankieli on kieli, jonka asema on erittäin tärkeä ja määräävä kansainvälisessä toiminnassa. Maailmankieliksi mielletään muun muassa englanti ja ranska, mutta esimerkiksi YK:n virallisina työkielinä ovat myös espanja, kiina, venäjä ja arabia.
Englanti.
Englanti on tunnetuin globaaleista kielistä. Sitä opetetaan yleisesti niissäkin maissa, joissa englanti ei ole virallisena kielenä. Tämän vuoksi sitä käytetään kansainvälisessä viestinnässä yhä enemmän. Englannin osaaminen on länsimaissa nykyisin varsin tärkeää. Englantia puhuvia voidaan laskutavasta riippuen sanoa olevan hieman yli miljardista kahteen miljardiin.
Ranska.
Ranskaa pidetään myös yhtenä maailmankielenä. Sitä puhuu arviolta noin 200 miljoonaa ihmistä viidessä maanosassa, joko äidinkielenä tai työkielenä. Ranska on historiallisista syistä virallinen diplomaattien ja kansainvälisen postilaitoksen käyttämä kieli. Ranska on myös tärkeä kieli myös EU:ssa, jossa useat viralliset tekstit laaditaan ensin ranskaksi ja vasta sitten käännetään muille kielille. Ranska on kuitenkin menettänyt globaalia asemaansa englantiin nähden.
Arabia.
Arabia on seemiläinen kieli, jota puhuu noin 200–300 miljoonaa ihmistä. Se on kuitenkin jakautunut useisiin murteisiin, joiden keskinäinen ymmärrettävyys vaihtelee. Arabia on rituaalisesti tärkeä kieli islamilaisessa maailmassa, koska se on Koraanin kieli ja valtaosa uskontoon liittyvistä käsitteistä on arabiankielisiä. Valtaosa maailman muslimeista ei osaa arabiaa, mutta osaa silti ulkoa uskonnonharjoittamiseen ja rukouksiin kuuluvia tekstejä, joita opetetaan jo lapsille koraanikouluissa. Arabian opettelu kuuluu islamilaisen uskonoppineen koulutukseen.
Englanti ja ranska kansainvälisissä organisaatioissa.
Englanti ja ranska ovat virallisia työskentelykieliä seuraavissa kansainvälisissä organisaatioissa
Mia Zapata

Mia Katherine Zapata (25. elokuuta 1965 – 7. heinäkuuta 1993) oli yhdysvaltalainen laulaja, joka toimi vuodesta 1986 kuolemaansa saakka The Gits -yhtyeessä. 
Zapata vietti nuoruutensa Louisvillessä, Kentuckyssä, jossa hän myös aloitti laulamisen ja kitaransoiton. Vuonna 1986 Zapata oli yksi The Gitsin perustajajäsenistä. Yhtye muutti vuonna 1989 Seattleen. Zapata joutui aamuyöllä 7. heinäkuuta 1993 Seattlessä raiskauksen ja murhan uhriksi. Hänet haudattiin Louisvilleen. 
49-vuotias kuubalaissyntyinen kalastaja Jesus Mezquia tuomittiin vuonna 2004 Zapatan murhasta 36 vuodeksi vankeuteen.
Will Young

Will Young (s. 20. tammikuuta 1979) on brittiläinen poplaulaja ja näyttelijä. Hän nousi julkisuuteen Britannian "Pop Idol" -kykyjenetsintäohjelman myötä vuonna 2002. Young on Pop Idol -kilpailun jälkeen tehnyt menestyneen uran.
Ennen Pop Idolia.
Will Robert Young ja hänen veljensä Rupert syntyivät kaksosina Hungerfordissa Berkshiressä. Youngilla on vanhempi sisko, Emma. Will Young opiskeli Horris Hillissä peruskoulussa ja Wellingtonin opistossa.
Päätettyään opintonsa Wellingtonissa Young lähti opiskelemaan Exeterin yliopistoon politiikkaa. Vuonna 2001 Young aloitti kolmivuotiset musiikinopinnot taidekoulussa Chiswickissä Lontoossa. 
Musiikkiura.
Helmikuussa 2002 Young voitti ITV-kanavan "Pop Idol" -kilpailun. 
Will Youngin ensimmäinen single sisälsi cover-version Westlifen kappaleesta "Evergreen" ja Cathy Denniksen "Pop Idol"- voittajalle säveltämän "Anything is Possiblen". Maaliskuussa 2002 single teki Isossa-Britanniassa listahistoriaa, kun sitä myytiin ensimmäisenä päivänä 403 027 kappaletta. Lopulta singleä myytiin 1,7 miljoonaa kappaletta, ja siitä tuli yhdenneksitoista myydyin single Britannian musiikkihistoriassa.
Will Young voitti Brit Award -palkintoja muun muassa singleistään "The Long and Winding Road" ja "Leave Right Now". Hän sai myös lukuisia muita arvostettuja palkintoja.
Marraskuussa 2005 Young julkaisi kolmannen albuminsa "Keep on" samaa aikaa albumin ensimmäisen singlen "Switch it on" kanssa. Toinen single "All Time Love" nousi Britannian singlelistan kolmossijalle.
1. toukokuuta 2006 pidetyssä äänestyksessä Young äänestettiin "Britannian kaikkien aikojen suosituimmaksi" artistiksi.
Näyttelijänura.
Will Young otti vuonna 2005 vastaan roolin BBC:n tuottamasta, Judi Denchin tähdittämästä "Mrs Henderson esittää" -filmistä. Saman vuoden marraskuussa julkaistu elokuva sai erinomaiset arvostelut.
Yksityiselämä.
Pian "Pop Idol" -voittonsa jälkeen Young paljasti olevansa homoseksuaali keltaisen lehdistön huhuttua asiasta. Young kertoi, ettei ole koskaan piilotellut seksuaalisuuttaan eikä asia häiritse häntä.
Youngin kaksoisveli Rupert teki itsemurhan vuonna 2020. Hän oli kärsinyt vuosia alkoholismista.
Diskografia.
Albumit
Singlet
Muu tuotanto
Nicolo Gagliano

Nicolo Gagliano (n. 1740–1780) oli italialainen viulunrakentaja ja viulunrakentaja Alessandro Gaglianon vanhin poika. Joitakin hänen hienoista instrumenteistaan on erheellisesti pidetty Stradivariuksina.
Tyypillisiä merkintöjä:
" Nicolaii Gagliano fecit"
"in Napoli 1711"
"Nicolaus Gagliano filius"
"Alexandri fecit Neap. 1732"
Pohjoinen ulottuvuus

Pohjoinen ulottuvuus (PU) on yhteistyötä neljän tasavertaisen kumppanin, Euroopan unionin, Venäjän, Norjan ja Islannin välillä. Maantieteellisesti pohjoisen ulottuvuuden alue kattaa Luoteis-Venäjän, Itämeren ja Euroopan arktiset alueet, mukaan lukien Barentsin alue. Pohjoisen ulottuvuuden tavoitteena on käytännön yhteistyön avulla tukea vakautta, hyvinvointia ja kestävää kehitystä alueella. Hallitustenvälisen yhteistyön lisäksi pohjoinen ulottuvuus on laajentunut myös yliopistojen ja tutkimuslaitosten sekä liike-elämän väliseksi yhteistyöksi.
Ukrainan sodan seurauksena kaikki Pohjoiseen ulottuvuuteen liittyvä yhteistyö Venäjän kanssa on keskeytetty.
Pohjoinen ulottuvuus oli ensimmäisen kerran EU-laajuisesti esillä joulukuussa 1997 Luxemburgin Eurooppa-neuvostossa, jossa Suomi teki asiaa koskevan aloitteen. Feiran Eurooppa-neuvostossa kesäkuussa 2000 hyväksyttiin pohjoisen ulottuvuuden ensimmäinen toimintasuunnitelma. Pohjoisen ulottuvuuden politiikka uudistettiin Suomen EU-puheenjohtajuuskaudella 2006. EU:n, Venäjän, Norjan ja Islannin kesken neuvotellut uudet PU-asiakirjat astuivat voimaan vuoden 2007 alussa ja toimivat nykyisen pohjoisen ulottuvuuden yhteistyön perustana.
Pohjoisen ulottuvuuden yhteistyömuotona on kumppanuusmalli. Pohjoisen ulottuvuuden kumppanuudet pohjautuvat avoimelle, tasavertaiselle ja laajapohjaiselle osallistumiselle. Kumppanuudet ovat luonteeltaan erilaisia, mutta niissä kaikissa pyritään yhdistämään poliittinen linjanveto, asiantuntijatyö ja käytännön tason hanketoiminta. Kumppanuuksia on kaikkiaan neljä:
Muita toimintamuotoja ovat Pohjoisen ulottuvuuden instituutti ja Pohjoisen ulottuvuuden yritysneuvosto. Pohjoiset alueneuvostot (Itämeren valtioiden neuvosto, Barentsin euroarktinen neuvosto, Arktinen neuvosto sekä Pohjoismaiden ministerineuvosto) osallistuvat pohjoisen ulottuvuuden toimintaan tuomalla omia kehityskohteitaan PU-politiikan piiriin sekä tukemalla PU-hankkeiden toimeenpanoa eri tavoin.
Pohjoisen ulottuvuuden politiikalla on omat toimielimet, jotka kokoontuvat säännöllisesti keskustelemaan pohjoisen ulottuvuuden kehittämisestä. Myös kumppanimaiden parlamentaarikot kokoontuvat joka toinen vuosi Pohjoisen ulottuvuuden parlamentaarikkofoorumiin edistämään toimintaa.
Pohjoinen ulottuvuus saa rahoituksensa yhteisrahoituksen periaatteella. Rahoitus tulee osallistuvien maiden lisäksi EU:n rahoitusinstrumenteista ja -ohjelmista sekä kansainvälisiltä rahoituslaitoksilta.
Plasmapallo

Plasmapallo (yleensä koriste-esine) on lasinen, ontto pallo, jonka sisällä on sähköä johtavaa kaasua. Pallon keskellä on suurjännitemuuntajan toisiokäämiin yhdistetty elektrodi, josta lähtee sähköpurkauksia eli teslavirtoja ("valokaaria") lasikuvun sisäpintaan. Nämä valokaaret ovat ionisoitunutta kaasua eli plasmaa. Kun plasmapalloon koskettaa, sähköpurkaukset keskittyvät kosketettuun kohtaan.
Plasmapallon keksi Nikola Tesla kokeillessaan suuritaajuisen suurjännitteen käyttäytymistä tyhjiöidyllä lasiputkella.
Plasmapallon sisällä oleva kaasu on yleensä matalapaineinen, tyypillisesti esimerkiksi 1/10 tai 1/20 ilmanpaineesta. Täytekaasuna (vaikuttaa "valokaarien" väriin) käytetään muun muassa heliumia, neonia, hiilidioksidia, typpeä, happea, argonia, kryptonia tai ksenonia, joskus myös näiden seoksia.
Lafayette

Lafayette tai La Fayette voi tarkoittaa seuraavia:
Paikkoja.
Lafayette on varsinkin Yhdysvalloissa usean kaupungin nimi. Ne on nimetty markiisi de La Fayetten mukaan.
Pearl Jam (albumi)

Pearl Jam on Pearl Jamin kahdeksas studioalbumi, joka julkaistiin 2. toukokuuta 2006. Se oli yhtyeen ensimmäinen J Records -levy-yhtiön alla julkaisema levytys.
Albumi äänitettiin Seattlessa vuoden 2005 aikana. Sen ensimmäinen single, "World Wide Suicide" tuli myyntiin onlinelevykauppoihin 14. maaliskuuta 2006. Ilmestyessään albumi nousi Yhdistyneen kuningaskunnan albumilistoilla viidenneksi ja Yhdysvalloissa toiseksi. Suomessa albumi nousi virallisen albumilistan sijalle 13. Kappaleelle "Life Wasted" tehtiin myös musiikkivideo. 
Rolling Stone -lehti kutsui Pearl Jamia yhtyeen parhaaksi albumiksi kymmeneen vuoteen.
Sabugal

Sabugal on Portugalin kunta Guardan piirissä Centron hallintoalueella. Sen pinta-ala on noin 823 neliökilometriä ja väkiluku 11 290 (vuonna 2024). Kunnan väestötiheys on siten 14 asukasta neliökilometrillä.
Sabugalin pormestari on Vítor Manuel Dias Proença.
Pinhel

Pinhel on Portugalin kunta Guardan piirissä Centron hallintoalueella. Sen pinta-ala on noin 485 neliökilometriä ja väkiluku 7 817 (vuonna 2024). Kunnan väestötiheys on siten 16 asukasta neliökilometrillä.
Pinhelin pormestari on Luís Videira Poço. Kunnan juhlapäivä on 25. elokuuta.
Grândola

Grândola on kunta Setúbalin piirissä, Portugalissa. Sen pinta-ala on 807,0 km² ja väkiluku noin 14 800. 
Grândolan nykyinen pormestari on António Figueira Mendes. Kunnan juhlapäivä on 22. lokakuuta.
Aragvi

Aragvi () on 112 kilometriä pitkä joki Georgiassa. Se saa alkunsa Suurelta Kaukasukselta ja liittyy Mtkvariin Mtskhetan kaupungissa.
Jokeen rakennettu vesivoimala tuottaa merkittävän osan Georgian sähköstä. Pato valmistui vuonna 1986 ja muodosti jokeen Žinvalin tekojärven. Ananurin linnoitus sijaitsee joen varrella tekoaltaan lähellä.
Palmela

Palmela on kunta Setúbalin piirissä, Portugalissa. Sen pinta-ala on 465,0 km² ja väkiluku noin 62 800.
Palmelan nykyinen pormestari on Ana Vicente. Kunnan juhlapäivä on 1. kesäkuuta.
Ruusutorpan koulu

Ruusutorpan koulu on peruskoulu, joka sijaitsee Espoon Leppävaarassa, osoitteessa Leppävaarankatu 24. Ruusutorpan koulu tarjoaa tavallisen perusopetuksen lisäksi myös montessoriopetusta. Koulu on yhtenäiskoulu, siellä opetetaan kaikkia luokka-asteita 1–9, minkä lisäksi myös Työväenopistolla on toimipiste samoissa tiloissa. Koulun rehtorina toimi sen perustamisesta joulukuuhun 2023 asti Aaro Partanen. Joulukuussa 2023 rehtorina aloitti Birgit Paju. Koulussa on myös TAO- ja esikoululuokat. Lukuvuonna 2011–2012 Ruusutorpan koulussa oli noin 650 oppilasta. Vuonna 2015 vieraskielisten oppilaitten osuus koulun oppilaista oli 25,9 %. 
Historia.
Koulu avattiin vuonna 2002.
Sauvakirkko

Sauvakirkko eli piirukirkko (, ) on varhaiskeskiaikainen puukirkkotyyppi, jossa käytettiin pystysalvosta. Sauvakirkon seinät muodostuvat pystysuuntaisista lankuista, jotka on ladottu vaakasuuntaisista hirsistä ja pystysuuntaisista tukevista "tolpista" muodostuvaan kehykseen (stav = pysty). 
Historiaa.
Sauvakirkkoja oli pääasiallisesti Skandinaviassa. Sauvakirkko on pohjoismainen kirkkorakennusten tyyppi, jota tehtiin Ruotsissa ja Norjassa kristinuskon leviämisen aikaan samaan tapaan rakennettujen esikristillisten kulttitemppeleiden ja viikinkiaikaisten temppelirakennusten seuraajina. Norjassa rakennettiin sauvakirkkoja noin 200 vuoden ajan vuoteen 1349 saakka yli tuhanteen kylään, mutta vain 28 niistä on säilynyt. Vain pieni osa sauvakirkoista on lähellä alkuperäistä ulkoasuaan, koska suurin osa on rakennettu vanhojen rakenteiden päälle ja niihin on lisätty uusia osia.
Sauvakirkkoja on alun perin ollut runsaasti, mutta niitä on tuhoutunut esimerkiksi tuhopoltoissa. Eniten niitä on säilynyt Norjassa. Myös Tanskassa ja Islannissa on ollut sauvakirkkoja, mutta ne ovat kaikki hävinneet. Vuosina 1000–1300 rakennettiin yhteensä mahdollisesti noin tuhat sauvakirkkoa. Niistä enää 28 on jäljellä eteläisessä Norjassa. Sauvakirkkoja muistuttaneita puukirkkoja on ollut esimerkiksi Gotlannissa. Ainoa Ruotsista löydetty lähes täydellinen sauvakirkko on löydetty Gotlannista Hemsen kirkon lattian alta kirkon restauroinnin yhteydessä 1800-luvun lopussa.
Ulkomuoto.
Kehittyneimmät sauvakirkot olivat kolmilaivaisia. Niissä on rikasta, usein viikinkityylistä veistoskoristelua portaaleissa ja kuoriaidoissa sekä jyrkät korkeat katot. Kantavat, lattiasta kattoon ylettyvät kulmatolpat sijoitettiin keskilaivan sivuille tai kulmiin, joskus myös keskelle sitä. Tukirakenteet jätettiin usein näkyville. Sisäosien jako käytäviksi ja laivoiksi näkyy myös ulkopuolelta, koska jokainen osa on oma kokonaisuutensa ja katettiin omalla katolla. Kattoja onkin kirkoissa paljon ja ne ovat yleensä jyrkkiä.
Rakenne.
Sauvakirkon seinien kehyksenä on kivijalan päällä olevat tukevat vaakasuuntaiset pohjapölkyt, joiden yläpintaan on tehty ura, johon seinän muodostavat pystysuuntaiset lankut tukeutuvat. Vierekkäisten seinien pohjapölkyt on lovettu toisiinsa. Rakennuksen nurkissa on pystysuuntaiset tukevat puut eli "sauvat", jotka on lovettu pohjapölkkyihin. Seinät muodostuvat tähän kehykseen ladotuista pystysuuntaisista lankuista. Myös sauvojen kylkiin on tehty upotusura seinälankuille. Kehyksen sulkee ylhäälle tulevat vaakasuuntaiset palkit, joiden alareunassa on ura seinälankkujen yläpäille ja jotka on lovettu sekä sauvoihin että toisiinsa. Varhaiset yksinkertaiset sauvakirkot olivat pohjaltaan neliömäisiä ja niiden katto tukeutuu seinärakenteen varaan. Nykypäiviin asti säilyneet sauvakirkot on rakennettu luonnokivisen kivijalan päälle.
Sesimbra

Sesimbra (ääntämisohje portugaliksi [sɨˈzĩbɾɐ]) on kunta Setúbalin piirissä, Portugalissa. Se sijaitsee Serra da Arrábida -vuoriston juurella. Luontainen satama Setúbalin lahdella tarjoaa kalastuselinkeinon monelle. Kunnan pinta-ala on 194,98 km² ja väkiluku noin 49 500.
Sesimbran pormestari on Augusto Pólvora. Kunnan juhlapäivä on 4. toukokuuta.
Alcochete

Alcochete on kunta Setúbalin piirissä, Portugalissa. Sen pinta-ala on 128,4 neliökilometriä ja väkiluku noin 17 600. Kaupungissa sijaitsee Sporting Clube de Portugalin jalkapalloakatemia. Alue on kehittynyt merkittävästi Euroopan pisimmän sillan, Vasco da Gama -sillan läheisyyden ansiosta.
Alcocheten nykyinen pormestari on Luís Franco. Kunnan juhlapäivä on 24. kesäkuuta.
Portugalin kuningas Emanuel I syntyi Alcocheten kylässä vuonna 1469.
Ananuri

Ananuri on linnoitus Aragvi-joen varrella Dušetin piirikunnassa Mtskheta-Mtianetin hallintoalueella Georgiassa. Se sijaitsee 66 kilometriä maan pääkaupungista Tbilisistä pohjoiseen Georgian sotilastien varrella Žinvalin tekojärven äärellä.
Linnoitus on rakennettu 1600- ja 1700-luvuilla. Se kuului Aragvin herttuoille, jotka hallitsivat aluetta jo 1200-luvulla. Linnoituksen luona on käyty useita taisteluita: vuonna 1739 Ksanin herttua Šamše sytytti linnoituksen palamaan ja murhasi Aragvin herttuan ja hänen koko perheensä, ja neljä vuotta myöhemmin alueen talonpojat surmasivat hallitsijansa ja kutsuivat Kartlin kuningas Teimuraz II:n hallitsemaan aluetta.
Alun perin linnoituksessa oli kaksi osaa, ja vain niistä ylempi on säilynyt hyvin. Se kohoaa nykyisin yhdeksän kilometriä tekojärven yläpuolella, mutta rakentamisen aikaan järveä ei ollut. Linnoituksen korkein torni tunnetaan nimellä Šeupovari ja se on rakennettu 1600-luvulla.
&lt;br&gt;
Armamar

Armamar on Portugalin kunta Viseun piirissä Norten hallintoalueella. Sen pinta-ala on noin 117 neliökilometriä ja väkiluku 5 635 (vuonna 2024). Kunnan väestötiheys on siten 48 asukasta neliökilometrillä.
Armamarin pormestari on João Paulo Fonseca. Kunnan juhlapäivä on 24. kesäkuuta.
Carregal do Sal

Carregal do Sal on Portugalin kunta Viseun piirissä Centron hallintoalueella. Sen pinta-ala on noin 117 neliökilometriä ja väkiluku 9 261 (vuonna 2024). Kunnan väestötiheys on siten 79 asukasta neliökilometrillä.
Carregal do Salin pormestari on Paulo Jorge Catalino de Almeida Ferraz.
Castro Daire

Castro Daire on Portugalin kunta Viseun piirissä Centron hallintoalueella. Sen pinta-ala on noin 379 neliökilometriä ja väkiluku 13 790 (vuonna 2024). Kunnan väestötiheys on siten 36 asukasta neliökilometrillä.
Castro Dairen pormestari on Paulo Martins de Almeida. Kunnan juhlapäivä on 29. kesäkuuta.
Cinfães

Cinfães on kunta Viseun piirissä, Portugalissa. Sen pinta-ala on 239,3 neliökilometriä ja väkiluku noin 20 427.
Cinfãesin nykyinen pormestari on Armando Mourisco. Kunnan juhlapäivä on 24. kesäkuuta.
Mangualde

Mangualde on kunta Viseun piirissä, Portugalissa. Sen pinta-ala on 219,3 km² ja väkiluku noin 19 900.
Mangualden nykyinen pormestari on João Azevedo. Kunnan juhlapäivä on 8. syyskuuta.
Mangualdessa sijaitsee ranskalaisen autonvalmistaja PSA Peugeot Citroënin autotehdas, joka valmistaa Citroën Berlingo- ja Peugeot Partner -automalleja.
Stormblåst

Stormblåst on Dimmu Borgirin vuonna 1996 julkaisema melodinen black metal -albumi. Albumi on yhtyeen toinen ja viimeinen kokonaan norjankielinen äänite. Yhtyeen keulahahmot, Silenoz ja Shagrath, äänittivät ja soittivat albumin uudelleen vuonna 2005.
Kappaleet.
Kaikki kappaleet säveltänyt ja sanoittanut Shagrath &amp; Silenoz, ellei toisin mainita.
Alpiarça

Alpiarça on Portugalin kunta Santarémin piirissä Alentejon alueella. Sen pinta-ala on noin 95 neliökilometriä ja väkiluku 7 493 (vuonna 2024). Kunnan väestötiheys on siten 79 asukasta neliökilometrillä.
Alpiarçan pormestari on Sónia Isabel Mendes. Kunnan juhlapäivä on 2. huhtikuuta.
Venäläinen kalenteri

Venäjällä käytettiin ennen vuotta 1918 juliaanista kalenteria, joka vaihtui gregoriaaniseen kalenteriin vuonna 1918. 31. tammikuuta jälkeen päiväksi vaihtui 14. helmikuuta ja kolmetoista päivää jäi väliin.
Venäläisessä kalenterissa vuosi alkoi 1. syyskuuta ja vuodet laskettiin raamatullisesta maailman luonnista alkaen.
Tsaari Pietari I:n uudistusten osana Moskovan Venäjällä siirryttiin juliaaniseen kalenteriin. Vuosiluku vaihtui vuodesta 7208 jälkeen maailman luomisen juliaanisen kalenterin vuoteen 1700 jälkeen kristuksen syntymän.
Venäjän ortodoksinen kirkko ei kuitenkaan halunnut siirtyä Neuvosto-Venäjän aikana gregoriaaniseen kalenteriin, vaan käyttää edelleen juliaanista kalenteria.
Penedono

Penedono on Portugalin kunta Viseun piirissä Norten hallintoalueella. Sen pinta-ala on noin 134 neliökilometriä ja väkiluku 2 808 (vuonna 2024). Kunnan väestötiheys on siten 21 asukasta neliökilometrillä.
Penedonon pormestari on Cristina Maria Ferreira. Kunnan juhlapäivä on 29. kesäkuuta.
Stormblåst MMV

Stormblåst 2005 on Dimmu Borgirin uusintanauhoitus vuonna 1996 julkaistusta black metal -albumista Stormblåst. Kappaleet ovat samat kuin alkuperäisellä, lukuun ottamatta "Sorgens Kammer" -kappaletta, jota ei voitu nauhoittaa tekijänoikeuksien takia. Sen sijaan albumilla on kappale "Sorgens Kammer Del II", joka on edellä mainitun instrumentaalin toinen osa, ja myös "Avmaktslave".
Rumpuja levyllä soittaa Mayhem-yhtyeen Hellhammer.
Myös "Alt lys er svunnet hen" -kappaleen introa on muutettu tekijänoikeudellisista syistä.
Svetitskhoveli

Svetitskhovelin katedraali () on katedraali Mtskhetan kaupungissa Georgiassa maan pääkaupungin Tbilisin pohjoispuolella. Se oli maan suurin kirkkorakennus, kunnes Samtavisin katedraali valmistui Tbilisiin. Se sijaitsee aivan Mtskhetan keskustassa lähellä Kura- ja Aragvi-jokien yhtymäkohtaa.
Historia.
Kirkon nimi tarkoittaa ”elämää antavaa pilaria”. Perimätiedon mukaan Kristuksen kaapu on haudattu paikalle: Elioz-niminen georgianjuutalainen oli matkalla Jerusalemissa ja toi kaavun Mtskhetaan. Eliozin sisar Sidonia otti kaavun häneltä, mutta menehtyi uskonnolliseen tunnekuohuun. Kaapua ei saatu irrotettua hänen käsistään ja se haudattiin maahan hänen kanssaan. Sidonian haudalle kasvoi puu, jonka kirkon rakentajat hakkasivat poikki, mutta puu ei kaatunut. Pyhä Nino teki puusta ehjän rukouksen avulla, ja se alkoi kukkia. Toisen version mukaan puu jäi leijumaan ilmaan; eräs versio vuorostaan kertoo, ettei kirkon viimeistä, seitsemättä seetripilaria saatu paikoilleen ennen Ninon rukouksia ja pilarista tuli parantavaa mirhaa.
Iberian ensimmäinen kristitty kuningas Mirian III rakensi paikalle 300-luvulla maan ensimmäisen kirkon. Se tuhoutui 420-luvulla ja kuningas Vakhtang I korvasi sen myöhemmin kivisellä kirkolla, jonka jäänteet ovat nähtävillä nykyisen kirkon vasemmalla puolella. Katolikos Melkhisedek I rakennutti nykyisen Svetitskhovelin katedraalin vuosina 1010–1029. Ristinmuotoisen kirkon suunnitteli Arsukisdze-niminen arkkitehti ja siitä tuli Itä-Georgian kuninkaiden hautakirkko, jonne on haudattu esimerkiksi Vakhtang, Erekle II ja Giorgi XII. Timur Lenkin joukot tuhosivat sitä 1300-luvulla, mutta kuningas Aleksandre I restauroi rakennusta vuosina 1413–1440 ja rakensi sen nykyisen kupolin. Katedraalia ympäröi 1700-luvulla rakennettu puolustusmuuri. Nartheksin oikealla puolella on 1300-luvulla rakennettu kappeli, jota sanotaan Pyhän haudan kirkon kopioksi.
Svetitskhoveli on otettu vuonna 1994 yhdessä Mtskhetan muiden historiallisten monumenttien kanssa Unescon maailmanperintöluetteloon.